1Nae bulaanu, esiha sy'esidyaalo nisyali nisisiiri ohuchaaka, Yesu niyeecha yaamanya ati, esiha syae esy'ohuwaao atule mu syaalo sino syolere, koti luyali niyadahana muno nende abandu bae abali nibali mu syaalo muno, yachiiririra ohubadaha atyo, ohwolera elalira hu njakamo. 2Mani nibali bali ohulya esy'engoloobe, Sitaani niyali amalire ohuta mu mwooyo kwa Yuda Yiskarioti, omusyaani wa Simooni, esibaaso sy'ohulya olukwe mu Yesu, 3nae Yesu niyali naamalire ohwomiisa ati, Laatang'ene yali niyamala ohuta mu mahono kae ebiindu byoosi, handi ati yali niyatula eyiri Nasae, haandi yali naachia eyiri Nasae, 4yeecha yaasingira yaatula hu sideru syesy'engoloobe esyo, mani yefwaalulamo engubo chae chohumukulu, mani yamala yeboya etawulo. 5Mani yamala yaachuha amaachi mu lukaraayi, mani yamala yachaaka ohwoosa amakulu k'abeeki, handi nende ohukabalakasira etawulo yiyali niyeboyere. 6Yecha yoola hu Simooni Peetero; nae Peetero yeecha yamuboolera ati, “Mache Omwaami, ochia ohwoosa amakulu kange?” 7Nae Yesu yamukobolamo ati, “Esiindu siindi ohuhola, ewe haba sosimanyire bulaanu, nae lunyuma ochia ohusimanya.” 8Nae Peetero yamuboolera ati, “Ewe haba sochia hunyalaho kata nabudiidi ohwoosa amakulu kange.” Nae Yesu yamukobolamo ati, “Mani ese nitahwoosa, oba haba sooli nende obweyaango naange daawe.” 9Nae Simooni Peetero yeecha yamuboolera ati, “Omwaami, mani otoosa amakulu kange kong'ene, nae njose nende amahono kange kosi, alala nende omutwe kwaange kwosi!” 10Yesu yeecha yamuboolera ati, “Oyo yeesi owamala ohweyoka, haba sahoyera ohweyoka daawe, ohutusaho aba ahoyera ohweyosa amakulu kong'ene, nae aba ali omunyirifubuli abundu; nae eng'we muli abayoonjo, nae haba si mweesi alala daawe.” 11Olwohuba Yesu yali amanyire oyo owali naachia ohumuhoba; esyo nisyo esyakera yeecha yaboola ati, “Eng'we mweesi, haba simuli abayoonjo.” 12Mani Yesu niyali yahamala ohwoosa amakulu kaabwe, handi niyahamala ohwefwaala engubo chae, nende ohukobola mu sifwo syae, yeecha yababoolera ati, “Mani eng'we mumanyireho esiindu sindahabahola? 13Munanangaanga muti Omweekesa, handi muti Omwaami; muli abweene, olwohuba nilwo lundi ndyo. 14Mani nikali mbwe ese, Omwaami handi Omweekesa weng'we, njosere amakulu k'eng'we, mani eng'we mwesi muhoyeere ohwosanaanga amakulu. 15Olwohuba ese mbabeerese esyohuboneraho, hu eng'we mwesi munyale ohuholaanga koti lumbaholere. 16Mbaboolera obwadyeeri bweene endi, omuhalaabani, haba siyahahira omuhongo wae; kata wamwaanda yesi, haba siyahahira omutuma daawe. 17Mani nimuba nimumanyire bino biti, muli nende ehabi nimwahabihola. 18Nae haba siindi hubaboola endyo mweesi-mweesi; Ese omweene manyire abo bandalobola; siri mbwe ebyandiiko byolerefu bihoyeere ohwosereswa abweene biti, ‘Oyo owalichaanga omugaati kwaange busa, niye handi owufudatiire.’ 19Mbaboolera endyo esiha sino, nibitoola ohubaao, hu mbwe nibiicha byabaao, muba munamanyira awo muti niise Oyo. 20Mbaboolera obwadyeeri bweene endi, oyo yeesi obukaanira oyo yeesi yimba nindumire, aba abukaniire ese mweene; handi oyo owumbukaanira, aba abukaanira oyo owanduma.” 21Yesu niyamala ohulomaloma atyo, yeecha yachuunwa mu mwooyo muno, mani yeecha yatumbula ati, “Mbaboolera obwadyeeri bweene endi, mulala hw'eng'we niye achia ohuhoba.” 22Abeki beecha batingaalanaho abeene-na-beene, nibakanakana oyo mweene yi Yesu yali naboolereho. 23Nae mulala hu beeki bae, oyo yi Yesu yali yaheera muno, yali nayeehere mumbafu wae; 24mani sakira Simooni Peetero yamusakula mani yaboola ati, “Ewe tuboolereho oyo yali ohulomalomaho.” 25Mani niyali nasiyeehere atyo, mu mbafu wa Yesu, yeecha yamuboolera ati, “Omwaami mbwe niye naanu?” 26Nae Yesu yakobolamo ati, “Ni oyo yinja ohusidoonga mubeerese.” Mani sakira niyali naamalire ohudoonga esitole esyo, yeecha yasibeeresa Yuda, omusyaani wa Simooni Yiskarioti. 27Mani lunyuma lw'ohulya esitole esyo, Sitaani yeecha yaamuniina, mani Yesu yamuboolera ati, “Esyo syooli ohuchia ohuhola, sihole bwaangu.” 28Nae bulaanu, awumawo kata mulala hw'abo abali hu meesa, owali amanyireho esyakera Yesu yamuboolera sino. 29Abandi babaasa bati, mbwe olwohuba Yuda koti lu yali nende esanduku ly'eseende, Yesu yali namubooleraanga ati, “Cha okule bihudaha hu lw'esidyaalo”; oba bati, ahoyeere ohuchia ohubeeresaho abamanani esiindu sidiidi. 30Mani sakira, lunyuma lw'ohulya esitole esyo, yasingiraniramo bwaangu ohutula ohuchia erwaanyi; nae syali nisi esiro. 31Niyali naamalire ohutula erwaanyi, Yesu yeecha yaboola ati, “Esiha sino nisyo si mwaana w'Omuundu achia ohukisibwa muno, handi ni mu mweene oyo nimwo mu Nasae achia ohukinisibwa; 32mani nikali mbwe Nasae achia ohukunisibwa mu mweene oyo, mani Nasae yesi aba achia ohumukinia nabitira mu mweene, handi amukinie bwaangu muno. 33Baana bange, kata katyo, njia ohubaaho nang'we esiha esidiidi muno. Mucha ohungoonya; mani koti lundaboolera Abayudaaya, nilwo lwosi lunja ohubaboolera endi, ‘Eyo yinja ohuchia, haba simunyala ohwichayo.’ 34Elako yaaha njia ohubabeeresa, endi mudahaneenge abeene-na-beene; koti busa syesi lumbadahireenge, endi mwesi mudahaneenge mutyo. 35Ohweema hu syeene sino, abandu boosi baba bacha ohumanyira elalira bati hane muli abeeki bange, nimuba nimuli nende ohudahana abeene-na-beene.” 36Nae Simooni Peetero yeecha yaboolera Yesu ati, “Omwaami, ochia ohuchia yena bweene?” Nae Yesu yakobolamo ati, “Eyo yinja ohuchia, ewe haba sonyala ohunondaho bulaanu buti. Nae ochia ohunondaho lunyuma.” 37Nae Peetero yamuboolera ati, “Omwaami, lwasiina ese haba siinyala ohuhuloondaho bulaanu buti? Ese njia ohuhufwiira bu fwiira haluuhiri.” 38Yesu yeecha yaboola ati, “Ewe mani ochia ohunyala ohufwiira ese? Huboolera obwadyeeri endi, edaaywa yinaba niyitaholyooha naawe onaba omalire ohundekaana amahabi kadatu amalaamba.
Copyright
Learn More
lug_Latn zho_Hant eng_Latn